Vinduedderkopper

Se systematisk inndeling

Vinduedderkopper (Amaurobiidae) er en gruppe (familie) av edderkopper som tilhører undergruppen Entelegynae i gruppen Araneomorphae. De er ganske store og kraftige edderkopper som ofte kan observeres sittende på murvegger.

 Utseende 
Små til ganske store (4–20 mm), kraftige edderkopper. På forkroppen er hode-delen tydelig avgrenset fra resten, med åtte øyne fordelt på to tverr-rader. Beina er vekselvis lyse og mørke. Bakkroppen er eggformet med en mørk tegning i midten som kan minne om et vindu, derav det norske navnet.

 Levevis 
Disse edderkoppene produserer såkalt cribellat silke, som presses ut fra en silplate (cribellum) foran de egentlige spinnvortene, og gres ut ved hjelp av kammer (calamistrum) på det bakerste beinparets nest-ytterste ledd. Denne silken er svært fintrådet, krusete og blålig når den er nyspunnet. Edderkoppen lager et silkekledt skjulested, rundt dette er svært uryddig spinn av cribellat silke. Denne silken er ikke klebrig, men et insekt som beveger seg inn på den vil svært lett vikle seg inn i de fine trådene. Spinnene lages om natten, men edderkoppen vil komme ut for å hente fangete byttedyr til alle tider. Den kan lokkes ut med en stemmegaffel som gir lyd som tilsvarer vibrasjonene et fanget insekt lager. Hunnene holder seg stort sett ved spinnet sitt, hannene vandrer rundt på leting etter hunner. Han kommer i kontakt med hunnen inni ved å tromme på nettet med palpene og bakkroppen. Etter paringen legger hunnen et sett med egg inne i gangen, deretter dør hun gjerne og blir senere spist av de nyklekte ungene, som deretter sprer seg. Nettene kan finnes rundt hull i murer og barken på trær, under steiner og mellom løvstrø.

 Utbredelse 
Familien er utbredt i alle verdensdeler, men magler i mesteparten av Afrika og mye av Australia.

 Systematisk inndeling / europeiske arter 
Familien er regnet som en forholdsvis primitiv gruppe innen Entelegynae, ikke nært beslektet med noen av de andre familiene i denne gruppen.
Totalt er det beskrevet over 70 slekter.

 Klasse edderkoppdyr, Arachnida
 Orden edderkopper, Araneae
 Underorden Opisthothelae 
 Gruppe araneomorfe edderkopper, Araneomorphae
 Gruppe Neocribellata
 Gruppe Entelegynae
 Familie vinduedderkopper, Amaurobiidae Thorell, 1870
 Underfamilie Amaurobiinae
 Slekten Amaurobius C.L. Koch, 1837 – 35 arter i Europa, i Norge:
 Amaurobius fenestralis (Strøm, 1768)
 Amaurobius similis (Blackwall, 1861)
 Slekten Arctobius Lehtinen, 1967 – én art i Europa, også i Norge:
 Arctobius agelenoides (Emerton, 1919)
 Slekten Callobius Chamberlin, 1947 – én art i Europa
 Underfamilie Coelotinae
 Slekten Coelotes Blackwall, 1841 – før gjerne regnet til Agelenidae, 18 arter i Europa
 Slekten Eurocoelotes Wang, 2002 – 11 arter i Europa
 Slekten Pireneitega Kishida, 1955 – 3 arter i Europa
 Slekten Urocoras Ovtchinnikov, 1999 – 3 arter i Europa

 Referanser 

 Litteratur 
 Roberts, M.J. (1995) Spiders of Britain & Northern Europe. Harper Collins. ISBN 0-00-219981-5
 Fauna Europaea, utbredelsesdatabase for europeiske dyr 

 Eksterne lenker 

 Glenn Halvor Morka: Edderkoppkroken. Nettside om norske edderkopper, med mange bilder 
 Bestemmelse av nordeuropeiske Amaurobius-arter
 Bildegalleri over nordamerikanske arter

Kategori:Edderkopper
Kategori:Edderkoppdyr formelt beskrevet i 1870